ছেলেকে খুন করে দেশত্যাগ! ভারতে গ্রেফতার ‘মোস্ট ওয়ান্টেড’ মা

ওয়েব ডেস্ক: নিজের প্রতিবন্ধী ছেলেকে খুন (Murder Of Own Son) করে পালিয়েছিলেন আমেরিকা (USA) থেকে। ভারতীয় বংশোদ্ভূত হলেও ছিলেন মার্কিন নাগরিক। তাই খুনি মায়ের সন্ধানে বিশ্বজুড়ে তল্লাশি করেন মার্কিন গোয়েন্দারা। ফেডেরাল ব্যুরো অফ ইনভেস্টিগেশনের (FBI) ‘মোস্ট ওয়ান্টেড’ (Most Wanted) তালিকায় নাম ওঠে অভিযুক্ত সিন্ডি রদরিগেজ সিংয়ের (Cindy Rodriguez Singh)। শেষমেশ তাঁকে ভারত থেকে পাকড়াও করল এফবিআই। ফিরিয়ে নিয়ে যাওয়া হল আমেরিকায়।

২০২৩ সালে নিখোঁজ হয় সিন্ডির ছয় বছরের ছেলে নোয়েল রদরিগেজ আলভারেজ। সেবছর মার্চে নিখোঁজ নোয়েলকে খুঁজতে শুরু করে টেক্সাসের এভারম্যান পুলিশ। জানা যায়, নিখোঁজ হওয়ার আগে শিশুটি এক গুরুতর শারীরিক সমস্যায় ভুগছিল। এর মাঝে পুলিশকে মিথ্যে কথা বলে তল্লাশি অভিযানকে বিভ্রান্ত করার চেষ্টা করে তাঁর মা সিন্ডি। সে জানায়, নোয়েল এখন তাঁর জন্মদাতা বাবার কাছে মেক্সিকোয় রয়েছে।

আরও পড়ুন:

এর কয়েকদিনের মধ্যেই অভিযুক্ত সিন্ডি তাঁর বর্তমান স্বামী ও আরও ছয় সন্তানকে নিয়ে ভারতে পালিয়ে আসেন। পরে জানা যায়, নিখোঁজ নোয়েল তাঁদের সঙ্গে ভারতের আসার বিমানে ছিল না। দীর্ঘ তদন্তের পর ২০২৩ সালের অক্টোবরে টেক্সাস আদালত সিন্ডির বিরুদ্ধে খুনের অভিযোগ আনে এবং নভেম্বর মাসে যুক্তরাষ্ট্রের ফেডারেল কোর্ট থেকে পালিয়ে থাকার অভিযোগে তাঁর নামে গ্রেফতারি পরোয়ানা জারি করা হয়।

২০২৪ সালের অক্টোবর মাসে ইন্টারপোল অভিযুক্ত মা সিন্ডি রদরিগেজ সিংয়ের নামে নামে ‘রেড নোটিস’ জারি করে। এরপরই ভারত-আমেরিকা যৌথ তৎপরতায় তাঁকে ভারতে গ্রেফতার করা হয়। পরে তাঁকে মার্কিন যুক্তরাষ্ট্রে ফিরিয়ে নিয়ে যাওয়া হয়েছে এবং টেক্সাস কর্তৃপক্ষের হাতে তুলে দেওয়া হয়েছে।